અગાઉ ટ્રેડ મેગેઝિનો ચલાવતા કેટલાક ફિલ્મી વચેટિયાઓ કે દલાલો આવા આંકડાઓનો પૈસા લઈને પ્રચાર કરતા હોય છે. અને આમેય કોઈ ફિલ્મ ખૂબ કમાણી કરે એટલે સારી ફિલ્મ બની જાય એવું કોણે કહ્યું. તમારી બાજુમાં રહેતો શાળાનો શિક્ષક મહિને પચીસ હજારનો પગાર મેળવતો હોય અને મારી પડોશમાં રહેતો દાઉદ ઇબ્રાહિમ વતી સુપારી લઈને કામ કરનારો શૂટર મહિને પચીસ લાખ કમાતો હોય તો બેમાંથી સમાજ માટે ઉપયોગી કોણ અને સમાજનું દૂષણ કોણ? ફિલ્મનું ચારિત્ર્ય જોઈને નક્કી કરવાનું કે એ ફિલ્મ સારી કે ખરાબ. ફિલ્મની કમાણી જોઈને નહિ. ગોવર્ધનરામ ત્રિપાઠીની મહાન નવલકથા ‘સરસ્વતીચંદ્ર’ સાથે ભયંકર મોટી છેડછાડો કરીને ટીવી સિરિયલ બનાવનાર ગુજરાતી સંજયભાઈને વિનંતી કે હવે આ માર્ગ પડતો મૂકો અને ફરી પાછી ‘ખામોશી’, ‘હમ દિલ દે ચૂકે સનમ’ કે ‘બ્લેક’ જેવી સુંદર ફિલ્મો બનાવવાનું શરૂ કરો.